CELEX: 32017Y0421(01)
Language: el
Date: 2017-03-31 00:00:00
Title: Απόφαση του Ευρωπαϊκού Συμβουλίου Συστημικού Κινδύνου, της 31ης Μαρτίου 2017, που τροποποιεί την απόφαση ΕΣΣΚ/2011/1 για τη θέσπιση του εσωτερικού κανονισμού του Ευρωπαϊκού Συμβουλίου Συστημικού Κινδύνου (ΕΣΣΚ/2017/2)

21.4.2017   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 124/3
               
            ΑΠΌΦΑΣΗ ΤΟΥ ΕΥΡΩΠΑΪΚΟΫ ΣΥΜΒΟΥΛΊΟΥ ΣΥΣΤΗΜΙΚΟΫ ΚΙΝΔΫΝΟΥ
      της 31ης Μαρτίου 2017
      που τροποποιεί την απόφαση ΕΣΣΚ/2011/1 για τη θέσπιση του εσωτερικού κανονισμού του Ευρωπαϊκού Συμβουλίου Συστημικού Κινδύνου
      (ΕΣΣΚ/2017/2)
      (2017/C 124/04)
      ΤΟ ΓΕΝΙΚΟ ΣΥΜΒΟΥΛΙΟ ΤΟΥ ΕΥΡΩΠΑΪΚΟΥ ΣΥΜΒΟΥΛΙΟΥ ΣΥΣΤΗΜΙΚΟΥ ΚΙΝΔΥΝΟΥ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΕ) αριθ. 1092/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη μακροπροληπτική επίβλεψη του χρηματοοικονομικού συστήματος της Ευρωπαϊκής Ένωσης και τη σύσταση Ευρωπαϊκού Συμβουλίου Συστημικού Κινδύνου (1), και ιδίως το άρθρο 6 παράγραφος 4 και το άρθρο 9 παράγραφος 5,
      Έχοντας υπόψη τον κανονισμό (ΕΕ) αριθ. 1096/2010 του Συμβουλίου, της 17ης Νοεμβρίου 2010, για την ανάθεση ειδικών καθηκόντων στην Ευρωπαϊκή Κεντρική Τράπεζα σχετικά με τις πολιτικές που αφορούν την προληπτική εποπτεία των πιστωτικών ιδρυμάτων (2),
      Εκτιμώντας τα ακόλουθα:
      
                  (1)
               
               
                  Στις 12 Ιουλίου 2016 το Συμβούλιο εξέδωσε την απόφαση (ΕΕ) 2016/1171 (3), η οποία αφορά τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ σχετικά με τις τροποποιήσεις του παραρτήματος IX (Χρηματοπιστωτικές υπηρεσίες) της συμφωνίας για τον ΕΟΧ. Στις 30 Σεπτεμβρίου 2016 η Μεικτή Επιτροπή του ΕΟΧ εξέδωσε την απόφαση αριθ. 198/2016 (4) για την τροποποίηση του καθεστώτος των αρμόδιων αρχών των κρατών μελών της Ευρωπαϊκής Ζώνης Ελεύθερων Συναλλαγών (ΕΖΕΣ) που συμμετέχουν στον ΕΟΧ και των όρων συμμετοχής τους στις εργασίες του Ευρωπαϊκού Συμβουλίου Συστημικού Κινδύνου (ΕΣΣΚ). Εκπρόσωποι των αρμόδιων αρχών της Νορβηγίας, της Ισλανδίας και του Λιχτενστάιν πρόκειται να συμμετέχουν στις εργασίες του γενικού συμβουλίου του ΕΣΣΚ χωρίς δικαίωμα ψήφου, καθώς και στις εργασίες της συμβουλευτικής τεχνικής επιτροπής. Οι διοικητές των εθνικών κεντρικών τραπεζών των εν λόγω κρατών μελών της ΕΖΕΣ και, όσον αφορά το Λιχτενστάιν, ένας υψηλόβαθμος εκπρόσωπος του υπουργείου Οικονομικών, καθώς επίσης και ένας υψηλόβαθμος εκπρόσωπος της αρμόδιας εθνικής εποπτικής αρχής καθενός από τα εν λόγω κράτη μέλη της ΕΖΕΣ και ένα μέλος του σώματος της Εποπτεύουσας Αρχής της ΕΖΕΣ, όταν το αντικείμενό του είναι συναφές με τα καθήκοντά του, πρόκειται να είναι μέλη του γενικού συμβουλίου χωρίς δικαίωμα ψήφου. Στις συνεδριάσεις της συμβουλευτικής τεχνικής επιτροπής πρόκειται να συμμετέχουν εκπρόσωποι των εθνικών κεντρικών τραπεζών των εν λόγω κρατών μελών της ΕΖΕΣ και, όσον αφορά το Λιχτενστάιν, ένας υψηλόβαθμος εκπρόσωπος του υπουργείου Οικονομικών, καθώς επίσης και ένας υψηλόβαθμος εκπρόσωπος της αρμόδιας εθνικής εποπτικής αρχής καθενός από τα εν λόγω κράτη μέλη της ΕΖΕ. Οι εν λόγω εκπρόσωποι των αρμόδιων αρχών των ως άνω κρατών μελών της ΕΖΕΣ δεν θα συμμετέχουν στις εργασίες του ΕΣΣΚ στις οποίες ενδέχεται να συζητείται η κατάσταση συγκεκριμένων χρηματοπιστωτικών ιδρυμάτων της Ένωσης ή κρατών μελών.
               
            
                  (2)
               
               
                  Όλες οι νομικές πράξεις του ΕΣΣΚ πρόκεινται να εκδίδονται από το γενικό συμβούλιο και να υπογράφονται από τον επικεφαλής της γραμματείας του ΕΣΣΚ προκειμένου να πιστοποιείται η συμμόρφωσή τους με τη σχετική απόφαση του γενικού συμβουλίου.
               
            
                  (3)
               
               
                  Ως εκ τούτου, η απόφαση ΕΕΣΚ/2011/1 του Ευρωπαϊκού Συμβουλίου Συστημικού Κινδύνου (5) θα πρέπει να τροποποιηθεί,
               
            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Τροποποιήσεις
      Η απόφαση ΕΣΣΚ/2011/1 τροποποιείται ως εξής:
      
                  1)
               
               
                  Το άρθρο 4 τροποποιείται ως εξής:
                  
                              α)
                           
                           
                              η παράγραφος 6 αντικαθίσταται από το ακόλουθο κείμενο:
                              «6.   Σε ό,τι αφορά συγκεκριμένα θέματα της ημερήσιας διάταξης ο πρόεδρος του ΕΣΣΚ μπορεί, σύμφωνα με το άρθρο 9 παράγραφοι 4 και 5 του κανονισμού (ΕΕ) αριθ. 1092/2010, να καλεί εκτάκτως και άλλα πρόσωπα, κατόπιν πρότασης του προέδρου ή άλλων μελών του γενικού συμβουλίου, εφόσον κρίνεται σκόπιμο και υπό την επιφύλαξη της συμμόρφωσης με τις απαιτήσεις εμπιστευτικότητας.»·
                           
                        
                              β)
                           
                           
                              προστίθεται η ακόλουθη παράγραφος 7:
                              «7.   Σύμφωνα με την απόφαση αριθ. 198/2016 της Μεικτής Επιτροπής του ΕΟΧ (*1), στις συνεδριάσεις του γενικού συμβουλίου συμμετέχουν χωρίς δικαίωμα ψήφου οι διοικητές των εθνικών κεντρικών τραπεζών της Ισλανδίας και της Νορβηγίας και, όσον αφορά το Λιχτενστάιν, ένας υψηλόβαθμος εκπρόσωπος του υπουργείου Οικονομικών, καθώς και ένας υψηλόβαθμος εκπρόσωπος της αρμόδιας εθνικής εποπτικής αρχής καθενός από τα εν λόγω κράτη μέλη της Ευρωπαϊκής Ζώνης Ελεύθερων Συναλλαγών (ΕΖΕΣ). Στις συνεδριάσεις του γενικού συμβουλίου μπορεί να συμμετέχει χωρίς δικαίωμα ψήφου ένα μέλος του σώματος της Εποπτεύουσας Αρχής της ΕΖΕΣ, εφόσον το αντικείμενό τους είναι συναφές με τα καθήκοντά του.
                              
                                 (*1)  Απόφαση της Μεικτής Επιτροπής του ΕΟΧ αριθ. 198/2016, της 30ής Σεπτεμβρίου 2016, για την τροποποίηση του παραρτήματος IX (Χρηματοπιστωτικές υπηρεσίες) της συμφωνίας για τον ΕΟΧ [2017/275] (ΕΕ L 46 της 23.2.2017, σ. 1).»."
						
                           
                        
            
                  2)
               
               
                  Το άρθρο 5 τροποποιείται ως εξής:
                  
                              α)
                           
                           
                              η παράγραφος 1 αντικαθίσταται από το ακόλουθο κείμενο:
                              «1.   Για κάθε τακτική συνεδρίαση του γενικού συμβουλίου ο πρόεδρος του ΕΣΣΚ καταρτίζει προκαταρκτική ημερήσια διάταξη, την οποία υποβάλλει μαζί με τα σχετικά έγγραφα για διαβούλευση στη διευθύνουσα επιτροπή οκτώ τουλάχιστον ημερολογιακές ημέρες πριν από τη συνεδρίαση της τελευταίας. Στη συνέχεια, ο πρόεδρος υποβάλλει την προσωρινή ημερήσια διάταξη μαζί με τα σχετικά έγγραφα στα μέλη του γενικού συμβουλίου, δέκα τουλάχιστον ημερολογιακές ημέρες πριν από τη συνεδρίασή του. Στον προγραμματισμό των εργασιών και την προετοιμασία των ημερησίων διατάξεων των συνεδριάσεων του γενικού συμβουλίου λαμβάνεται υπόψη το ενδεχόμενο να ζητηθεί από τα μέλη που αναφέρονται στο άρθρο 4 παράγραφος 7 να μην συμμετάσχουν σε συνεδριάσεις του γενικού συμβουλίου στις οποίες συζητείται η κατάσταση συγκεκριμένων χρηματοπιστωτικών ιδρυμάτων της Ένωσης ή κρατών μελών.»·
                           
                        
                              β)
                           
                           
                              παρεμβάλλεται η ακόλουθη παράγραφος 2α:
                              «2α.   Εντός τριών εργάσιμων ημερών ΕΚΤ από την παραλαβή της προσωρινής ημερήσιας διάταξης κάθε μέλος μπορεί να υποβάλει στη γραμματεία του ΕΣΣΚ αίτημα για συζήτηση θέματος της ημερήσιας διάταξης χωρίς τη συμμετοχή των μελών που αναφέρονται στο άρθρο 4 παράγραφος 7, εφόσον αυτό αφορά την κατάσταση συγκεκριμένων χρηματοπιστωτικών ιδρυμάτων της Ένωσης ή κρατών μελών. Ως προς το πρόσωπο του αιτούντος εκπροσώπου τηρείται ανωνυμία.».
                           
                        
            
                  3)
               
               
                  Στο άρθρο 10, η παράγραφος 2 αντικαθίσταται από το ακόλουθο κείμενο:
                  «2.   Η διευθύνουσα επιτροπή εξετάζει εκ των προτέρων τα θέματα της προκαταρκτικής ημερήσιας διάταξης κάθε συνεδρίασης του γενικού συμβουλίου και τα σχετικά έγγραφα. Μεριμνά για την προετοιμασία των φακέλων που προορίζονται για το γενικό συμβούλιο και, ανάλογα με την περίπτωση, προτείνει επιλογές ή λύσεις. Στον προγραμματισμό των εργασιών και την προετοιμασία των ημερησίων διατάξεων των συνεδριάσεων του γενικού συμβουλίου λαμβάνεται υπόψη το ενδεχόμενο να ζητηθεί από τα μέλη που αναφέρονται στο άρθρο 4 παράγραφος 7 να μην συμμετάσχουν σε συνεδριάσεις στις οποίες συζητείται η κατάσταση συγκεκριμένων χρηματοπιστωτικών ιδρυμάτων της Ένωσης ή κρατών μελών. Η διευθύνουσα επιτροπή υποβάλλει στο γενικό συμβούλιο εκθέσεις σχετικά με την εξέλιξη των δραστηριοτήτων του ΕΣΣΚ σε διαρκή βάση.».
               
            
                  4)
               
               
                  Το άρθρο 13 τροποποιείται ως εξής:
                  
                              α)
                           
                           
                              παρεμβάλλεται η ακόλουθη παράγραφος 2α:
                              «2α.   Στη συμβουλευτική τεχνική επιτροπή συμμετέχουν ένας εκπρόσωπος των εθνικών κεντρικών τραπεζών της Ισλανδίας και της Νορβηγίας και, όσον αφορά το Λιχτενστάιν, ένας εκπρόσωπος του υπουργείου Οικονομικών, καθώς και ένας εκπρόσωπος της αρμόδιας εθνικής εποπτικής αρχής καθενός από τα εν λόγω κράτη μέλη της ΕΖΕΣ.»·
                           
                        
                              β)
                           
                           
                              η παράγραφος 7 αντικαθίσταται από το ακόλουθο κείμενο:
                              «7.   Δέκα τουλάχιστον ημερολογιακές ημέρες πριν από τη συνεδρίαση ο πρόεδρος της συμβουλευτικής τεχνικής επιτροπής προτείνει ημερήσια διάταξη, η οποία καταρτίζεται σύμφωνα με το άρθρο 13 παράγραφος 3 του κανονισμού (ΕΕ) αριθ. 1092/2010 και υποβάλλεται στη συμβουλευτική τεχνική επιτροπή για έγκριση. Τα έγγραφα που αφορούν τα θέματα της ημερήσιας διάταξης διατίθενται από τη γραμματεία του ΕΣΣΚ σε όλα τα μέλη της συμβουλευτικής τεχνικής επιτροπής. Στον προγραμματισμό των εργασιών και την προετοιμασία των ημερησίων διατάξεων των συνεδριάσεων της συμβουλευτικής τεχνικής επιτροπής λαμβάνεται υπόψη το ενδεχόμενο να ζητηθεί από τους εκπροσώπους που αναφέρονται στο άρθρο 13 παράγραφος 2α να μην συμμετάσχουν σε συνεδριάσεις στις οποίες συζητείται η κατάσταση συγκεκριμένων χρηματοπιστωτικών ιδρυμάτων της Ένωσης ή κρατών μελών. Εντός τριών εργάσιμων ημερών ΕΚΤ από την παραλαβή της ημερήσιας διάταξης κάθε εκπρόσωπος μπορεί να υποβάλει στη γραμματεία του ΕΣΣΚ αίτημα για συζήτηση θέματος της ημερήσιας διάταξης χωρίς τη συμμετοχή των μελών που αναφέρονται στο άρθρο 13 παράγραφος 2α, εφόσον το εν λόγω θέμα αφορά την κατάσταση συγκεκριμένων χρηματοπιστωτικών ιδρυμάτων της Ένωσης ή κρατών μελών. Ως προς το πρόσωπο του αιτούντος εκπροσώπου τηρείται ανωνυμία.».
                           
                        
            
                  5)
               
               
                  Το άρθρο 27 τροποποιείται ως εξής:
                  
                              α)
                           
                           
                              η παράγραφος 1 αντικαθίσταται από το ακόλουθο κείμενο:
                              «1.   Οι νομικές πράξεις του ΕΣΣΚ εκδίδονται από το γενικό συμβούλιο και υπογράφονται από τον επικεφαλής της γραμματείας του ΕΣΣΚ προκειμένου να πιστοποιείται η συμμόρφωσή τους με τη σχετική απόφαση του γενικού συμβουλίου.»·
                           
                        
                              β)
                           
                           
                              παρεμβάλλεται η ακόλουθη παράγραφος 1α:
                              «1α.   Όλες οι νομικές πράξεις του ΕΣΣΚ αριθμούνται κατά σειρά, ώστε να είναι ευχερής η ταυτοποίησή τους.»·
                           
                        
                              γ)
                           
                           
                              παρεμβάλλεται η ακόλουθη παράγραφος 1β:
                              «1β.   Η γραμματεία του ΕΣΣΚ λαμβάνει τα κατάλληλα μέτρα, ώστε αναφορικά με τις νομικές πράξεις του ΕΣΣΚ να διασφαλίζεται:
                              
                                          α)
                                       
                                       
                                          η ασφαλής φύλαξη των πρωτοτύπων·
                                       
                                    
                                          β)
                                       
                                       
                                          η κοινοποίησή τους στους αποδέκτες·
                                       
                                    
                                          γ)
                                       
                                       
                                          ανάλογα με την περίπτωση, η δημοσίευση σε όλες τις επίσημες γλώσσες της Ένωσης στην Επίσημη Εφημερίδα της Ευρωπαϊκής Ένωσης εκείνων των οποίων η δημοσίευση έχει ρητά αποφασιστεί από το γενικό συμβούλιο.».
                                       
                                    
                        
            Άρθρο 2
      Έναρξη ισχύος
      Η παρούσα απόφαση αρχίζει να ισχύει την 1η Απριλίου 2017.
      
         Φρανκφούρτη, 31 Μαρτίου 2017.
         
            
               Ο Πρόεδρος του ΕΣΣΚ
            
            Mario DRAGHI
         
      
      
         (1)  ΕΕ L 331 της 15.12.2010, σ. 1.
      
         (2)  ΕΕ L 331 της 15.12.2010, σ. 162.
      
         (3)  Απόφαση (ΕΕ) 2016/1171 του Συμβουλίου, της 12ης Ιουλίου 2016, για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ σχετικά με τις τροποποιήσεις του παραρτήματος IX (Χρηματοπιστωτικές υπηρεσίες) της συμφωνίας για τον ΕΟΧ (ΕΕ L 193 της 19.7.2016, σ. 38).
      
         (4)  Απόφαση της Μεικτής Επιτροπής του ΕΟΧ αριθ. 198/2016, της 30ής Σεπτεμβρίου 2016, για την τροποποίηση του παραρτήματος IX (Χρηματοπιστωτικές υπηρεσίες) της συμφωνίας για τον ΕΟΧ [2017/275] (ΕΕ L 46 της 23.2.2017, σ. 1).
      
         (5)  Απόφαση ΕΕΣΚ/2011/1 του Ευρωπαϊκού Συμβουλίου Συστημικού Κινδύνου, της 20ής Ιανουαρίου 2011, για τη θέσπιση του εσωτερικού κανονισμού του Ευρωπαϊκού Συμβουλίου Συστημικού Κινδύνου (ΕΕ C 58 της 24.2.2011, σ. 4).